UPDATE Poliția anunță că Morega a fost preluat de o echipă medicală și ar putea fi internat/ Procurorii cer arest preventiv pentru fostul prefect de Gorj/ Morega se afla sub control judiciar când a fost prins a șasea oară fără permis, apoi a agresat și jignit o jurnalistă Digi24
Polițiștii au sesizat procurorii de la Parchetul de pe lângă Judecătoria Sectorului 1 după ce Dan Morega a fost prins la volan fără permis a șasea oară, conform surselor G4Media. Fostul prefect de Gorj se află sub control judiciar pentru aceeași faptă și, din cauză că a încălcat una dintre prevederile măsurii, acum riscă o sancțiune mai aspră, conform surselor citate.
UPDATE 17:06 Consiliul Naţional al Audiovizualului (CNA) solicită Poliţiei "să investigheze cu celeritate faptele de agresiune fizică şi verbală la care a fost supusă vineri o jurnalistă în timp ce se afla la biroul fostului prefect al judeţului Gorj Dan Ilie Morega pentru a participa la o conferinţă de presă", transmite Agerpres.
UPDATE 16:05 Bogdan Ghebaur, purtătorul de cuvânt al Poliției Române, a declarat, la Digi24, că Morega are șase dosare deschise pentru încălcarea regimului rutier și că a fost preluat de o echipă medicală, cel mai probabil urmând a fi internat. Tot vineri, când a fost prins a șasea oară fără permis, Morega a agresat și jignit o echipă Digi24, conform imaginilor difuzate de televiziune. Reprezentantul IGPR a declarat despre acest lucru că este grav și reprezintă chiar "un atac la adresa libertății presei".
UPDATE 16:00 Parchetul de pe lângă Judecătoria Sectorului 1 a înaintat judecătorilor propunerea de înlocuire a controlului judiciar cu arestul preventiv, conform surselor G4Media.
știrea inițială
Morega a rămas fără permis de conducere din motive medicale, conform surselor G4Media, dar acesta a continuat să conducă, fapt pentru care a fost pus sub control judiciar pentru 60 de zile în luna martie.
Astfel, Morega avea obligația să nu conducă autovehicule pe drumurile publice, în contextul în care este cercetat pentru fapte similare în alte dosare penale înregistrate la Parchetul de pe Lângă Judecătoria Târgu Jiu și la Parchetul de pe lângă Judecătoria Baia de Aramă, conform procurorilor.
Fostul prefect de Gorj Dan Ilie Morega, care are dreptul de a conduce retras, după ce medicii au constatat că nu mai îndeplineşte condiţiile pentru a şofa pe drumurile publice, a fost fotografiat din nou alături de maşina sa, în Bucureşti, în zona Ambasadei Rusiei. Brigada Rutieră din cadrul Poliţiei Capitalei anunţă că, după ce imaginile au apărut în spaţiul public, poliţiştii au deschis un dosar de cercetare in rem.
- "Din probele administrate în cauză a rezultat că la data de 10.03.2024, în intervalul orar 12:00 – 13:00, inculpatul a condus un autovehicul pe drumurile publice, fiind identificat în jurul orelor 12:00 pe Șos. Pavel D. Kiseleff, unde a oprit autovehiculul pentru aproximativ 1 – 2 minute în fața Ambasadei Rusiei de pe Șos. Pavel D. Kiseleff nr. 6, după care și-a continuat deplasarea către Piața Victoriei, iar în jurul orelor 12:46 a condus pe Bd. Lascăr Catargiu, din direcția Piața Universității către Piața Romană. În Piața Romană a efectuat virajul stânga pe Bd. Dacia, unde a oprit în fața Hotelului Duke până la ora 13:00, continuându-și deplasarea pe Bd. Dacia către Calea Victoriei. Din cercetările efectuate a rezultat că la data de 06.02.2024, din Dispoziția Șefului Serviciului Rutier Gorj cu nr. 180616, inculpatului i-a fost retras permisul de conducere pe motive medicale", se arată în comunicatul parchetului", transmiteau autoritățile în luna martie.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank